text: Vestjysk speedwayklub kører på kanten af succes
  13 september 2016 kl. 17.30
  Region Varde Elitesport kører finale i Speedwayligaen onsdag. Det er lidt af en sensation, for klubben har ikke vundet guld i 15 år.
  Onsdag dyster Region Varde Elitesport fra Outrup mod Holsted, Esbjerg og Slangerup på hjemmebanen Varde Motor Arena i Outrup. Det sker i Superfinalen.
  Thomas Valsted, pressechef,: "Det er det bedste hold, vi overhovedet har haft."
  Varde har ikke fået guldmedaljerne om halsen de seneste 15 år. Alligevel er optimismen stor.
  - Det er det bedste hold, vi overhovedet har haft, siger pressechef i Region Varde Elitesport, Thomas Valsted, til TV SYD.
  Der er også grund til optimisme, for holdet fører på point inden Superfinalen.
  - Vi kommer på papiret med det bedste udgangspunkt. Det betyder jo ikke nødvendigvis, at vi henter en sejr og guldmedalje. Men vi vil gøre alt hvad vi kan, for at stå som nummer et på pallen, uddyber pressechefen.
  Superfinalen køres onsdag klokken 18.30 på Varde Motor Arena.
  